Qishloq xo‘jaligida bilim va innovatsiyalar tizimi hamda zamonaviy xizmatlar ko‘rsatishni yanada rivojlantirish to‘g‘risida

O‘zbekiston Respublikasi qishloq xo‘jaligini rivojlantirishning 2020 — 2030-yillarga mo‘ljallangan strategiyasini to‘laqonli amalga oshirish, shuningdek, tadbirkorlik subyektlariga ilmiy asoslangan axborot, zamonaviy xizmatlarni ko‘rsatish, ishlab chiqarishga ilm-fan yutuqlari va innovatsiyalarni keng joriy etish, ta’lim, ilm-fan, ishlab chiqarish va agroxizmatlar ko‘rsatish tizimining uzviy integratsiyasini ta’minlash maqsadida:
 1. Qishloq xo‘jaligida bilim va innovatsiyalar tizimini 2021 — 2025-yillarda ustuvor rivojlantirish konsepsiyasi (keyingi o‘rinlarda — Konsepsiya) 1-ilovaga muvofiq tasdiqlansin.
 2. Konsepsiya doirasida qishloq xo‘jaligi tarmoqlarida ta’lim, ilm-fan, ishlab chiqarish va qishloq xo‘jaligi subyektlariga zamonaviy agroxizmatlar ko‘rsatishning uzviy tizimini o‘zaro bog‘laydigan Qishloq xo‘jaligi vazirligi huzurida Qishloq xo‘jaligida bilim va innovatsiyalar milliy markazi (keyingi o‘rinlarda — Milliy markaz) tashkil etilsin va u quyidagi yo‘nalishlarda faoliyat yuritishga mas’ul etib belgilansin:
 qishloq xo‘jaligi sohasida ta’lim, ilm-fan va ishlab chiqarishning uzviy integratsiyasini ta’minlash;
 fermer xo‘jaliklari, qishloq xo‘jaligi klasterlari va kooperatsiyalari hamda ilg‘or xorijiy ilmiy-tadqiqot muassasalari bilan manfaatli ilmiy-ishlab chiqarish hamkorligini yo‘lga qo‘yish, yangi ilmiy ishlanmalar, innovatsiyalar hamda raqamli texnologiyalarni joriy etish;
 barcha turdagi davlat ilmiy va oliy ta’lim muassasalarining qishloq xo‘jaligi sohasida amalga oshiriladigan ilmiy-tadqiqot faoliyatini muvofiqlashtirish;
 qishloq xo‘jaligi tarmoqlarining malakali mutaxassislarga bo‘lgan joriy va istiqboldagi ehtiyojlarini hisobga olgan holda kadrlarni qayta tayyorlash va ularning malakasini oshirishni ta’minlash;
 qishloq xo‘jaligi sohasida fundamental, amaliy va innovatsion tadqiqotlarni amalga oshirish, oliy malakali ilmiy va ilmiy-pedagog kadrlar tayyorlash, ilg‘or tajriba va zamonaviy texnologiyalar asosida ularning malakasini oshirish;
 qishloq xo‘jaligida xususiy sektorni keng jalb etgan holda bilim, malaka va ko‘nikmalarning samarali almashinuvi hamda uzatilishini ta’minlaydigan milliy axborot va maslahat xizmatlari tarmog‘ini rivojlantirish;
 xalqaro sifat standartlarini joriy qilishda ko‘maklashish, mahsulot yetishtiruvchilar va agrobiznesning o‘zaro hamkorlik platformasini tashkil etish.
 3. Qishloq xo‘jaligi sohasida ta’lim, ilm-fan va ishlab chiqarishning uzviy integratsiyasini ta’minlash bo‘yicha Muvofiqlashtiruvchi kengash (keyingi o‘rinlarda — Muvofiqlashtiruvchi kengash) tashkil etilsin va uning tarkibi 2-ilovaga muvofiq tasdiqlansin.
 Muvofiqlashtiruvchi kengash (Sh.M. G‘aniyev):
 qishloq xo‘jaligi sohasi hamda uning tarmoqlari bo‘yicha ilmiy izlanishlar olib borayotgan va kadrlar tayyorlayotgan barcha turdagi davlat ilmiy-tadqiqot va oliy ta’lim muassasalarining o‘zaro hamkorligini ta’minlasin;
 qishloq xo‘jaligi sohasi mutaxassislarini qayta tayyorlash va ularning malakasini oshirish ishlarini samarali tashkil etsin;
 qishloq xo‘jaligi sohasidagi talab va ilg‘or xorijiy tajribalar asosida oliy va o‘rta maxsus, kasb-hunar ta’limi muassasalarida Davlat ta’lim standartlari, o‘quv reja va dasturlarining tizimli ravishda takomillashtirilishini ta’minlasin;
 qishloq xo‘jaligi sohasidagi ilmiy-tadqiqot muassasalarining yillik ish rejasini hamda ular faoliyati samaradorligini baholash indikatorlarini tasdiqlasin;
 qishloq xo‘jaligi sohasida ilmiy-tadqiqot natijalarini tijoratlashtirish, ilm-fan yutuqlarini ishlab chiqarishga joriy etish, ishlab chiqarish muammolariga ilm-fan orqali yechim topish maqsadida sohadagi ilmiy-tadqiqot muassasalari va qishloq xo‘jaligi klasterlari o‘rtasida kelishuvlar tuzish amaliyotini yo‘lga qo‘ysin.
 Ilmiy-tadqiqot institutlariga biriktirilayotgan vazirlik, idora va xo‘jalik birlashmalari ro‘yxati 3-ilovaga muvofiq ma’qullansin.
 4. Belgilansinki:
 Milliy markaz Muvofiqlashtiruvchi kengashning ishchi organi hisoblanadi;
 Milliy markaz o‘z tizimidagi ilmiy-tadqiqot muassasasi faoliyatiga bevosita rahbarlik qiladi, chorvachilik yo‘nalishlari, o‘rmon va suv xo‘jaligi, ipakchilik sohalarida faoliyat yurituvchi ilmiy-tadqiqot muassasalari bilan hamkorlikdagi faoliyatni yo‘lga qo‘yadi, qishloq xo‘jaligi sohasidagi oliy va professional ta’lim muassasalarining ilmiy va innovatsion faoliyatini muvofiqlashtiradi;
 Milliy markaz Qishloq xo‘jaligi va oziq-ovqat ta’minoti ilmiy-ishlab chiqarish markazi, “Agroinnovatsiya” DUK, “G‘o‘za urug‘chiligi markazi” negizida tashkil etiladi.
 5. 2021-yildan boshlab qishloq xo‘jaligi sohasida ilmiy tadqiqotlar va innovatsion ishlarga buyurtmalarni shakllantirish va moliyalashtirishning quyidagi tartibi joriy etilsin:
 a) Muvofiqlashtiruvchi kengash 2021-yil 1-aprelga qadar Qishloq xo‘jaligining ustuvor yo‘nalishlari, global, mintaqaviy va hududiy muammolarning ilmiy yechimlarini tadqiq qilish bo‘yicha keyingi besh yilga mo‘ljallangan dasturni (keyingi o‘rinlarda — besh yillik dastur) ishlab chiqadi va e’lon qiladi.
 Besh yillik dastur qishloq xo‘jaligi sohasidagi idoralar, uyushmalar va boshqa tashkilotlar, mahalliy davlat hokimiyati organlari, ilmiy-tadqiqot muassasalari, qishloq xo‘jaligi va unga xizmat ko‘rsatuvchi subyektlar, jumladan agrosanoat klasterlari, kooperatsiyalar, fermer va dehqon xo‘jaliklarining takliflari asosida shakllantiriladi;
 b) besh yillik dasturda nazarda tutilgan yo‘nalishlar qishloq xo‘jaligi sohasida ilmiy loyihalar bo‘yicha davlat buyurtmalarini shakllantirish uchun Innovatsion rivojlanish vazirligiga taqdim etiladi;
 v) besh yillik dasturda nazarda tutilgan, shuningdek, qishloq xo‘jaligi subyektlari tomonidan taklif etilgan va budjetdan moliyalashtirilmagan yoki to‘liq moliyalashtirilmagan loyihalarni hamda boshqa vazifalarni amalga oshirish maqsadida, Milliy markaz huzurida Qishloq xo‘jaligida bilim va innovatsiyalarni qo‘llab-quvvatlash jamg‘armasi (keyingi o‘rinlarda — Jamg‘arma) tashkil etiladi.
 Jamg‘arma mablag‘lari respublika budjeti, mahalliy budjet daromadlarining prognozdan oshirib bajarilgan qismi, vazirlik va idoralarning budjetdan tashqari mablag‘lari, homiylik xayriyalari, xalqaro va xorijiy tashkilotlarning grantlari, ilmiy tadqiqot ishlarini moliyalashtirish va ularning yakuniy natijasidan foydalanish istagini bildirgan qishloq xo‘jaligi subyektlari va boshqa shaxslarning mablag‘lari hamda qonun hujjatlarida taqiqlanmagan boshqa manbalar hisobidan shakllantiriladi.
 Jamg‘arma mablag‘larini boshqarish Muvofiqlashtiruvchi kengashning ishchi organi — Milliy markaz tomonidan amalga oshiriladi.
 Ilmiy tadqiqotlar va innovatsion ishlanmalarning budjet mablag‘lari hamda Jamg‘arma mablag‘lari hisobidan moliyalashtirilishi ularni moliyalashtirish uchun boshqa mablag‘larni to‘g‘ridan to‘g‘ri jalb qilishni istisno qilmaydi.
 Vazirlar Mahkamasi bir oy muddatda Qishloq xo‘jaligida bilim va innovatsiyalarni qo‘llab-quvvatlash jamg‘armasi to‘g‘risidagi nizomni tasdiqlasin.
 6. Quyidagilar:
 2021-2022-yillarda Milliy markazning Respublika agroxizmatlar markazi, Qoraqalpog‘iston Respublikasi va viloyatlar agroxizmatlar markazlari (keyingi o‘rinlarda — hududiy agroxizmatlar markazlari);
 2022-yildan boshlab bosqichma-bosqich qishloq tumanlarida Milliy markazning tuman agroxizmatlar markazlari (keyingi o‘rinlarda — tuman agroxizmatlar markazlari) tashkil etilsin.
 7. Belgilansinki:
 a) Respublika agroxizmatlar markazi, hududiy va tuman agroxizmatlar markazlari:
 Jahon bankining “O‘zbekiston Respublikasi qishloq xo‘jaligini modernizatsiya qilish” loyihasi doirasida ajratiladigan mablag‘larni jalb etgan holda yoki davlat-xususiy sheriklik shartlari asosida tashkil etiladi;
 o‘z faoliyatini axborot va maslahat xizmatlari ko‘rsatish tizimi asosida amalga oshiradi;
 b) hududiy agroxizmatlar markazlari Qishloq xo‘jaligi va oziq-ovqat ta’minoti ilmiy-ishlab chiqarish markazining hududiy bo‘linmalari negizida tashkil etiladi;
 v) Respublika agroxizmatlar markazi, hududiy va tuman agroxizmatlar markazlari o‘z faoliyatini quyidagi yo‘nalishlarda tashkil etadi:
 hududlarning uzoq muddatli rivojlanish tendensiyalari va inson kapitali bozori talablaridan kelib chiqqan holda sohada kadrlarga bo‘lgan ehtiyojni aniqlash;
 xorijiy tajriba asosida qishloq xo‘jaligi sohasida faoliyat olib borayotgan kadrlarning malakasini oshirish va ularni qayta tayyorlash;
 hududning qishloq xo‘jaligi ishlab chiqarishi ehtiyojlaridan kelib chiqib ilmiy tashkilotlarga tayyor ilmiy ishlanmalar va tegishli ilmiy maslahatlarga buyurtmalarni shakllantirish;
 qishloq xo‘jaligi sohalarining dolzarb yo‘nalishlari bo‘yicha tayyorlangan ilmiy ishlanmalarni hududlar sharoitiga moslashtirish yo‘nalishidagi tadqiqotlarni amalga oshirish, uning natijalarini bevosita qishloq xo‘jaligi mahsulotlarini ishlab chiqaruvchi subyektlarga yetkazish;
 hududlar agrar sohasi asosiy ixtisoslashuvidan kelib chiqqan holda xalqaro tajribalar hamda ilmiy faoliyat natijalarini tijoratlashtirish;
 qishloq xo‘jaligi va oziq-ovqat xavfsizligi sohasidagi barcha xizmatlarni “yagona darcha” tamoyili asosida amalga oshirish;
 qishloq xo‘jaligi subyektlariga bevosita va onlayn hamda “call-markaz” orqali xizmat ko‘rsatish.
 8. O‘zbekiston Respublikasi Prezidentining 2020-yil 11-avgustdagi “Xalqaro tiklanish va taraqqiyot banki hamda Xalqaro taraqqiyot uyushmasi ishtirokida “O‘zbekiston Respublikasi qishloq xo‘jaligini modernizatsiya qilish” loyihasini amalga oshirish chora-tadbirlari to‘g‘risida”gi PQ-4803-son qaroriga asosan qishloq xo‘jaligida davlat boshqaruvi va ilmiy-tadqiqot institutlarini transformatsiya qilishga Jahon bankining 160 mln AQSh dollari miqdoridagi mablag‘lari yo‘naltirilayotganligi ma’lumot uchun qabul qilinsin.
 Belgilansinki, mazkur mablag‘lar Milliy markaz, uning tizimidagi muassasalar hamda agroxizmatlar markazlari faoliyatini tashkil etish, ularning moddiy-texnik bazasini mustahkamlash, soha mutaxassislari, qishloq xo‘jaligi mahsulotlarini yetishtiruvchilarning bilim va ko‘nikmalarini oshirish, qayta tayyorlash va loyihada nazarda tutilgan boshqa tadbirlarga yo‘naltiriladi.
 9. 2021-yil 1-martdan boshlab, tajriba tariqasida, Milliy markaz tizimidagi ilmiy-tadqiqot muassasalarida tadbirkorlik subyektlarini jalb etgan holda kichik ilmiy-innovatsion korxonalar tashkil etishga ruxsat berilsin, bunda:
 a) ilmiy-tadqiqot muassasasi:
 hududlarning tuproq-iqlim sharoitlaridan kelib chiqib, qishloq xo‘jaligi ekinlarining ilmiy asoslangan holda ekilishini tashkil etadi;
 qishloq xo‘jaligi ekinlarining urug‘chilik va seleksiyasini yo‘lga qo‘yadi, yangi nav va duragaylarni yaratadi;
 o‘simliklarni zararkunandalardan asrash, tuproq unumdorligini oshirish bo‘yicha ilmiy asoslangan takliflar ishlab chiqadi;
 b) tadbirkorlik subyektlari:
 ilmiy-tadqiqot muassasasining yangi nav va duragaylarni yaratish bo‘yicha faoliyatini moliyaviy ta’minlashga ko‘maklashadi hamda uning natijalarini tijoratlashtirish choralarini ko‘radi;
 ichki va tashqi bozor talablaridan kelib chiqib, eksportbop qishloq xo‘jaligi mahsuloti yetishtirishni yo‘lga qo‘yadi va uni ommalashtiradi;
 yangi ichki va tashqi bozorlarni topish, xalqaro standartlarga mos keluvchi laboratoriyalar, urug‘likni saqlash, saralash, qadoqlash va meva-sabzavotni qayta ishlash uskunalarini xarid qilishga ko‘maklashadi;
 qishloq xo‘jaligi mahsulotlarini saralash, qadoqlash, milliy brend asosida eksport qilish choralarini ko‘radi;
 v) foyda solig‘i bo‘yicha jami daromadni aniqlashda tadbirkorlik subyektlari — soliq to‘lovchilarning ilmiy tadqiqotlarga va (yoki) tajriba-konstruktorlik ishlanmalariga doir xarajatlari, amortizatsiya qilinadigan aktivlarni olishga oid xarajatlardan tashqari, tegishli ilmiy tadqiqotlar va (yoki) tajriba konstruktorlik ishlanmalarining natijasidan qat’i nazar, Soliq kodeksida nazarda tutilgan tartibda bunday tadqiqotlar va ishlanmalar (xizmatlarning alohida bosqichlari) tugallangan va (yoki) qabul qilish-topshirish dalolatnomasini taraflar imzolaganidan keyin chegirib tashlanadi.
 10. Belgilansinki, 2021-yil 1-fevraldan boshlab Milliy markaz, mazkur Farmonga 4-ilovada ko‘rsatilgan ilmiy-tadqiqot institutlari hamda ular tizimiga kiruvchi ilmiy-tajriba stansiyalari va uchastkalarining (keyingi o‘rinlarda — ilmiy-tadqiqot muassasalari) bino va inshootlarini saqlash, shuningdek, ularning xodimlari (ilmiy xodimlardan tashqari) mehnatiga haq to‘lash bo‘yicha xarajatlarni moliyalashtirish Davlat budjeti mablag‘lari hisobidan amalga oshiriladi, bunda:
 Milliy markazning boshqaruv apparati xodimlariga Qishloq xo‘jaligi vazirligi markaziy apparati hamda agroxizmatlar markazlari xodimlariga vazirlikning hududiy bo‘linmalari uchun belgilangan mehnatga haq to‘lash va moddiy rag‘batlantirish shartlari mos ravishda qo‘llaniladi;
 Ilmiy-tadqiqot muassasalari xodimlarining mehnatiga haq to‘lash shartlari budjet mablag‘lari hisobidan fundamental, amaliy tadqiqotlar va innovatsion ishlarning ilmiy-texnika dasturlarini amalga oshirishda qatnashuvchi ilmiy-tadqiqot muassasalari ilmiy va rahbar xodimlarining bazaviy lavozim maoshlariga tenglashtiriladi;
 Milliy markaz, ilmiy-tadqiqot muassasalarining boshqa xarajatlarini moliyalashtirish ularning ilmiy, ishlab chiqarish, ilmiy tadqiqot ishlari natijalarini tijoratlashtirish va xizmat ko‘rsatish faoliyatidan tushadigan mablag‘lar, xorijiy va xalqaro tashkilotlarning grantlari, homiylik xayriyalari, shuningdek, qonun hujjatlarida taqiqlanmagan boshqa manbalar hisobidan amalga oshiriladi.
 11. Milliy markaz va ilmiy-tadqiqot muassasalariga budjetdan tashqari manbalar hisobidan shakllanadigan mablag‘larni mustaqil tasarruf etish huquqi berilsin, bunda ushbu tashkilotlar:
 budjetdan tashqari mablag‘larni boshqarish uchun tijorat banklarida hisob raqami ochishi va undagi mablag‘lardan mustaqil foydalanishi mumkin (budjet tashkilotlarining g‘azna hisob raqamlaridan foydalanishga doir talablar ushbu mablag‘lardan foydalanishga nisbatan tatbiq etilmaydi);
 yuqori malakali mutaxassislarni shartnoma asosida jalb etadi, xodimlarga ustamalar va moddiy rag‘batlantirishning boshqa turlari miqdorlarini mustaqil belgilaydi;
 saqlash xarajatlari, vazifa va majburiyatlarni bajarish, xodimlarni qayta tayyorlash va ularning malakasini oshirish, moddiy-texnik bazani mustahkamlash, dasturiy ta’minotlar, zamonaviy axborot-kommunikatsiya vositalari, ilmiy laboratoriyalar uchun mablag‘larni mustaqil sarflaydi.
 12. Bosh vazir o‘rinbosari Sh.M. G‘aniyev:
 bir hafta muddatda mazkur Farmonda nazarda tutilgan vazifalarni ijrochilar va hududlar kesimida tasdiqlasin hamda ijroga qaratsin;
 ikki hafta muddatda qishloq xo‘jaligida bilim va innovatsiyalar tizimini 2021 — 2025-yillarda ustuvor rivojlantirish konsepsiyasini amalga oshirish bo‘yicha “Yo‘l xaritasi”ni ishlab chiqsin hamda tasdiqlasin.
 13. Qishloq xo‘jaligi vazirligi (J.A. Xodjayev) manfaatdor vazirlik va idoralar bilan birgalikda ikki oy muddatda qonun hujjatlariga ushbu Farmondan kelib chiqadigan o‘zgartirish va qo‘shimchalar to‘g‘risida Vazirlar Mahkamasiga takliflar kiritsin.
 14. Adliya vazirligi mazkur Farmonning ijrochilarga yetkazilishini, uning mazmun-mohiyati tegishliligi bo‘yicha davlat hokimiyati va boshqaruvi organlari, ularning hududiy bo‘linmalari, aholiga tushuntirilishini hamda ijroga qaratilishini ta’minlasin.
 15. O‘zbekiston Respublikasi Prezidentining 2019-yil 6-sentabrdagi “Professional ta’lim tizimini yanada takomillashtirishga doir qo‘shimcha chora-tadbirlar to‘g‘risida”gi PF-5812-son Farmoniga 5-ilovaga muvofiq o‘zgartirish va qo‘shimchalar kiritilsin.
 16. Mazkur Farmonning ijrosini tashkil etishga mas’ul va shaxsiy javobgar etib Bosh vazir o‘rinbosari Sh.M. G‘aniyev, qishloq xo‘jaligi vaziri J.A.Xodjayev, Qoraqalpog‘iston Respublikasi Vazirlar Kengashi Raisi va viloyatlar hokimlari belgilansin.
 Farmonning ijrosini har chorakda muhokama qilib borish, ijro uchun mas’ul idoralar faoliyatini muvofiqlashtirish va nazorat qilish O‘zbekiston Respublikasining Bosh vaziri A.N. Aripov hamda O‘zbekiston Respublikasi Prezidenti Administratsiyasi rahbari Z.Sh. Nizomiddinov zimmasiga yuklansin.
 Amalga oshirilayotgan chora-tadbirlar natijadorligi yuzasidan 2021-yil 1-iyul va 30-dekabrga qadar O‘zbekiston Respublikasi Prezidentiga axborot berilsin.
 Keyingi yillarda qishloq xo‘jaligida ilmiy-tadqiqot faoliyati samaradorligini oshirish, ilg‘or texnologiyalar, ilm-fan yutuqlarini keng joriy etish, agrar sohada bilimlarni tarqatish va innovatsiyalarni joriy qilish bilan bog‘liq xizmatlarni tashkil qilish borasida muayyan chora-tadbirlar amalga oshirilmoqda.
 Ilm-fan sohasida amalga oshirilayotgan islohotlar natijasida hududlarning tuproq-iqlim sharoitlariga mos va eksportbop mahsulot ishlab chiqarish imkonini beruvchi o‘simliklarning yangi navlari, ekinlarni parvarishlash hamda mahsulot yetishtirish bo‘yicha resurs tejaydigan intensiv agrotexnologiyalar amaliyotga izchil tatbiq qilinmoqda.
 Qishloq xo‘jaligi mahsulotlarini yetishtirishda davlat buyurtmasi bekor qilinib, sohada bozor tamoyillari hamda moliyalashtirishning yangi mexanizmlari joriy etildi. Xo‘jalik yuritishning zamonaviy shakllari, jumladan klaster va kooperatsiyalar tashkil etilib, qishloq xo‘jaligi mahsulotlarini saqlash, qayta ishlash, logistika tizimini kengaytirish orqali qo‘shilgan qiymat zanjirini yaratish tadbirlari amalga oshirilmoqda.
 Shu bilan birga, agrosanoat majmuida strategik tadqiqotlar va prognozlash ishlari tizimli tashkil etilmayotganligi sababli soha va uning tarmoqlarida mavjud muammolarni tahlil qilish asosida ilmiy asoslangan xulosalarga tayangan holda rivojlantirish istiqbollarini belgilash bo‘yicha yaxlit tizim yaratilishiga erishilmagan.
 Natijada, qishloq xo‘jaligida ta’lim, ilm-fan, innovatsion faoliyat va ishlab chiqarishning chuqur integratsiyasini ta’minlash hamda ushbu tizimning samarali boshqaruv bo‘g‘inlarini shakllantirish zarurati paydo bo‘lmoqda.
 2021 — 2025-yillarda qishloq xo‘jaligida bilim va innovatsiyalar tizimini ustuvor rivojlantirish konsepsiyasi (keyingi o‘rinlarda — Konsepsiya) ushbu vazifalarni amalga oshirishga xizmat qiladi.
 Mazkur Konsepsiyaning asosiy maqsadi qishloq xo‘jaligida ta’lim, ilm-fan, innovatsion faoliyat va ishlab chiqarishning integratsiyasini yanada chuqurlashtirish, yangi bilimlarni yaratish va qo‘llash, resurs tejaydigan innovatsion texnologiyalar, ilg‘or xorijiy va mahalliy fan yutuqlarini joriy etish, zamonaviy bilim va malakaga ega mutaxassislarni tayyorlash hamda agroxizmatlar ko‘rsatish tizimini rivojlantirishga yo‘naltirilgan bo‘lib, quyidagi ustuvor yo‘nalishlarni qamrab oladi:
 mehnat bozori konyunkturasi o‘zgarishiga mos holda inson kapitalini rivojlantirishga qaratilgan agrar ta’lim tizimini takomillashtirish;
 agrosanoat majmuidagi ilmiy muassasalarning ilmiy va innovatsion faoliyatini yanada rivojlantirish;
 qishloq xo‘jaligi mahsulotlarini yetishtirish, saqlash va qayta ishlash bilan shug‘ullanuvchi subyektlar uchun axborot va maslahat tizimi asosida ish yuritadigan agroxizmatlar ko‘rsatish tarmog‘ini rivojlantirish.
 Yaqin istiqbol va kelajakdagi maqsadli vazifalardan kelib chiqib, oliy va professional ta’lim qamrovini kengaytirish, ta’lim jarayoniga raqamli va zamonaviy texnologiyalarni joriy etish, oliy va o‘rta maxsus ma’lumotga ega bo‘lgan mutaxassislar tayyorlash, ta’lim sifatini oshirish hamda ushbu jarayonga kadrlar buyurtmachilarini faol jalb etish, mehnat bozoridagi tendensiyalar o‘zgarib borishini hisobga olgan holda, mutaxassislarning malakasini oshirish va ularni qayta tayyorlash, oliy ta’lim va ilmiy muassasalarda ilmiy-tadqiqot ishlari natijadorligini ta’minlash bugungi kunning dolzarb vazifalaridir.
 Iqtisodiyot tarmoqlari va mehnat bozorining o‘zgaruvchan talablari hamda kadrlar buyurtmachilarining ehtiyojlaridan kelib chiqqan holda davlat ta’lim standartlari, o‘quv rejalari va fan dasturlari hamda darsliklarni yangilash, zamonaviy, yuqori samarali axborot-kommunikatsiya texnologiyalarini o‘quv jarayoniga joriy etish asosida talaba va o‘quvchilarning amaliyotini tashkil etishni tubdan takomillashtirish, qishloq xo‘jaligi sohasidagi oliy va professional ta’lim muassasalarida kadrlar tayyorlash sifatini oshirishning istiqbolli maqsadlari quyidagilardan iborat:
 qishloq xo‘jaligida bilim va innovatsiyalar tizimi doirasida yo‘nalishlar va hududlar kesimida malakali mutaxassislarga bo‘lgan ehtiyojni aniqlash;
 qishloq xo‘jaligida bilim va innovatsiyalarga bo‘lgan ehtiyojdan kelib chiqqan holda oliy va professional ta’lim muassasalarining faoliyatini takomillashtirish. Bunda:
 mehnat bozori tahlillari asosida tayyorlangan xulosalarga tayanib, oliy va professional ta’lim muassasalarining kadrlar tayyorlash va o‘quv rejalarini hamda o‘quv fanlari dasturlarini takomillashtirish;
 qishloq xo‘jaligi yo‘nalishidagi oliy va professional ta’lim muassasalarining barcha yo‘nalishlarida “Agrokonsalting” kursi doirasida o‘quv jarayonini tashkil etish;
 maqsadli yo‘nalishlarda oliy va professional ta’lim muassasalari professor-o‘qituvchilarining malakasini oshirish;
 o‘quv-metodik materiallarni tayyorlash, jumladan o‘quv jarayoniga New Extensionist Learning Kits (agrokonsultantlarning yangi avlodini o‘qitish) vositalarini joriy etish;
 Milliy markazda hamda zamonaviy agrotexnologiyalar asosida faoliyat yurituvchi xo‘jalik subyektlarida talaba va o‘quvchilarning o‘quv va ishlab chiqarish amaliyotini tashkil etish;
 oliy va professional ta’lim muassasalarining o‘quv laboratoriyalarini modernizatsiyalash va rekonstruksiya qilish hamda yangilarini qurish va jihozlash;
 qishloq xo‘jaligi mutaxassislarining malakasini oshirish va ularni qayta tayyorlash tizimini samarali tashkil etish Dasturini ishlab chiqish;
 Milliy markaz va uning hududiy agroxizmatlar markazlarida yangi xizmat turlarini keng joriy etish maqsadida xorijiy mutaxassislarni jalb qilish;
 Milliy markaz va uning hududiy agroxizmatlar markazlarida faoliyat olib borayotgan va jalb qilingan xodimlarni KPI tizimi asosida baholash mexanizmini joriy etish;
 agroxizmatlar ko‘rsatish sifatini oshirish bo‘yicha xorijiy ekspertlarni jalb etgan holda, o‘quv va amaliy seminar hamda treninglarni tashkil etish hamda Training of Trainers (TOT) dasturlarini yo‘lga qo‘yish;
 qishloq xo‘jaligi mutaxassislarini shartnoma asosida qayta tayyorlash va malakasini oshirish kurslarini, jumladan Milliy markaz va uning hududiy agroxizmatlar markazlari bazasida tashkil etish;
 professor-o‘qituvchilar almashinuvi va ularning kasbiy harakatchanligini ta’minlash nazarda tutiladi.
 Yer va suv resurslaridan samarali foydalanish, qishloq xo‘jaligi ekinlari hosildorligini oshirish, yangi navlarni yaratish, seleksiya, urug‘chilik va ko‘chatchilikni rivojlantirish, ilm-fan yutuqlarini ishlab chiqarishga joriy etish, respublika hududlarini muayyan qishloq xo‘jaligi ekinlari va oziq-ovqat mahsulotlari yetishtirishga ixtisoslashtirish kabi konseptual yo‘nalishlarga asoslangan ilm-fanni rivojlantirish dolzarb vazifa hisoblanadi. Bunda:
 Qishloq xo‘jaligi sohasida ta’lim, ilm-fan va ishlab chiqarishning uzviy integratsiyasini ta’minlash bo‘yicha Muvofiqlashtiruvchi kengash faoliyatini yo‘lga qo‘yish orqali qishloq xo‘jaligi sohasi hamda uning tarmoqlari bo‘yicha ilmiy izlanishlar olib borayotgan va kadrlar tayyorlayotgan barcha turdagi davlat ilmiy-tadqiqot va oliy ta’lim muassasalarining o‘zaro hamkorligini ta’minlash;
 qishloq xo‘jaligi sohasida ilmiy tadqiqot natijalarini tijoratlashtirish, ilm-fan yutuqlarini ishlab chiqarishga joriy etish, ishlab chiqarish muammolariga ilm-fan orqali yechim topish maqsadida sohadagi ilmiy-tadqiqot muassasalari va klaster, kooperatsiyalar, fermer hamda dehqon xo‘jaliklarining uzviy hamkorligini yo‘lga qo‘yish;
 Qishloq xo‘jaligi va unga xizmat ko‘rsatuvchi subyektlar, jumladan agrosanoat klasterlari, kooperatsiyalar, fermer va dehqon xo‘jaliklarining takliflari asosida Qishloq xo‘jaligining ustuvor yo‘nalishlari, global, mintaqaviy va hududiy muammolarning ilmiy yechimlarini tadqiq qilish bo‘yicha besh yilga mo‘ljallangan dasturni ishlab chiqish.
 Milliy dastur asosida fundamental va amaliy tadqiqotlar, innovatsion va startap loyihalarni amalga oshirish tizimini moliyalashtirish, ilmiy tadqiqot natijalarini ishlab chiqarishga joriy etish va bevosita buyurtmalarga ko‘ra tijoratlashtirish ko‘lamini kengaytirish, Milliy markaz mutaxassislari hamda maslahatchilari malakasini oshirishning istiqbolli maqsadlari quyidagilardan iborat:
 suv tanqisligi mavjud bo‘lgan hududlarda yer va suv resurslarini barqaror boshqarish bo‘yicha xalqaro sammit o‘tkazish, hukumatlararo bitim tuzish hamda xalqaro ilmiy hamkorlik bo‘yicha takliflar ishlab chiqish;
 ta’lim va ilmiy faoliyat yo‘nalishidan kelib chiqqan holda tizimdagi oliy ta’lim muassasalari kafedralari va ilmiy-tadqiqot tashkilotlari rahbarlarining o‘zaro funksional vazifalarini bajarishdagi o‘rindoshlik faoliyati doirasidagi integratsion tizimni amalga oshirish mexanizmi bo‘yicha nizom ishlab chiqish va tasdiqlash;
 qishloq xo‘jaligi ekinlarining dastlabki urug‘chiligini tashkil etish, yo‘qolib ketish xavfi ostida bo‘lgan navlarning urug‘chiligini qayta tiklash, yetishtirilgan original urug‘larni “Urug‘chilikni rivojlantirish markaziga” manfaatli shartnomalar orqali yetkazib berish tizimini yo‘lga qo‘yish;
 qishloq xo‘jaligi mahsulotlari ishlab chiqaruvchilarining ilmiy ishlanmalarga bo‘lgan talabini inobatga olgan holda zamon talablariga javob beradigan, tijoratlashtirish darajasi yuqori bo‘lgan ilmiy tadqiqot natijalarini bevosita buyurtmalar asosida ishlab chiqish hamda amaliyotga tatbiq etish ishlari ko‘lamini kengaytirish;
 resurs tejaydigan innovatsion texnika va texnologiyalar bo‘yicha ilg‘or xorijiy va mahalliy tajribalarga oid ma’lumotlar bazasini yaratish, qishloq xo‘jaligi subyektlari uchun qulay raqamli axborot almashinuvi tizimini shakllantirish;
 ilmiy-tadqiqot tashkilotlari tomonidan yaratilgan intellektual mulkni xalqaro miqyosda himoya qilish va moliyaviy rag‘batlantirishning huquqiy asoslarini takomillashtirish;
 ilmiy-tadqiqot tashkilotlarida zamonaviy ilmiy-tadqiqot yo‘nalishlarini, laboratoriya va tajriba uchastkalarini tashkil qilish, shuningdek, ilmiy tadqiqotlarning sifati va natijadorligini oshirish maqsadida noyob ilmiy obyektlardan samarali foydalanish;
 qishloq xo‘jaligi ekinlarining hosildor, issiqqa va suvsizlikka chidamli, yaxshi ta’m, yuqori darajadagi tovar xususiyatlariga ega nav va duragaylarini yaratish maqsadida jahon kolleksiyalaridan seleksiya navlari va duragaylarni introduksiya qilish;
 agrosanoat sohasini va qishloq hududlarini rivojlantirishning ustuvor yo‘nalishlari bo‘yicha faoliyat yuritadigan, xalqaro darajada e’tirof etiladigan ilmiy maktablarni yaratish;
 qishloq xo‘jaligi sohasi bilan bog‘liq ilmiy tashkilotlar faoliyatini qamrab oluvchi yagona ilmiy tadqiqot tizimini shakllantirish;
 qishloq xo‘jaligi sohasi rivojlangan xorijiy davlatlarning ilmiy kutubxonalari bilan shartnoma asosida ilmiy nashrlar fondini boyitish;
 ilmiy tadqiqotchilar, oliy ta’lim muassasalari professor-o‘qituvchilari va talabalarining elektron ilmiy adabiyotlar kataloglaridan hamda jahon ta’lim resurslaridan foydalanish imkoniyatlarini kengaytirish;
 jahon standartlari asosida sohaga doir noyob tarixiy kitoblar, ensiklopediyalar, monografiya va boshqa ilmiy nashrlarning elektron kataloglar bazasini bosqichma-bosqich shakllantirish.
 Agrar soha tashkilotlari uchun qishloq xo‘jaligi ishlab chiqarishini va qishloq hududlarini ijtimoiy rivojlantirish hamda yangi ish o‘rinlarini yaratish, agroxizmatlar tarmog‘ini yaratish va kengaytirish, ta’lim, ilm-fan, innovatsion faoliyat va ishlab chiqarishning integratsiyasini yanada chuqurlashtirish bugungi kunning dolzarb vazifalaridan biriga aylandi.
 Gollandiyaning Vageningen Universiteti bilan hamkorlikda Akademik M. Mirzayev nomidagi Bog‘dorchilik, uzumchilik va vinochilik ilmiy-tadqiqot instituti hududida jahon standartlari asosida yetakchi davlatlarning ilmiy markazlari va institutlari andozasida, milliy qishloq xo‘jaligi manfaatlariga asoslangan Ilmiy-tadqiqot markazi tashkil etiladi.
 Ilmiy-tadqiqot markazi qishloq xo‘jaligi sohasida ilmiy tadqiqotlarning ustuvor yo‘nalishlari bo‘yicha moliyalashtirish manbalari va mexanizmini takomillashtirishni inobatga olgan holda, Qishloq xo‘jaligida ilmiy tadqiqotlarni amalga oshirish bo‘yicha Milliy dasturni (keyingi o‘rinlarda — Milliy dastur) ishlab chiqadi va ilmiy loyihalarning bajarilishini muvofiqlashtirish va monitoringini yuritish ishlarini amalga oshiradi.
 Milliy dastur quyidagi strategik yo‘nalishlarni qamrab oladi:
 oziq-ovqat xavfsizligi va oziq-ovqat mahsulotlarining sanitar-gigiyenik xavfsizligini ta’minlash;
 global iqlim o‘zgarishi salbiy oqibatlari va prognozini hisobga olgan holda yer va suv resurslarini barqaror boshqarish;
 qo‘shilgan qiymat zanjirini yaratish, jumladan qishloq xo‘jaligi va oziq-ovqat mahsulotlari bozorlari hamda bozor infratuzilmasini rivojlantirish, eksportni kengaytirish va importni optimallashtirish;
 agrar soha taraqqiyotini prognozlash va rejalashtirish, monitoring va baholash, shuningdek, qishloq xo‘jaligida bilimlar va innovatsiyalar tizimining samarali faoliyat ko‘rsatishini boshqarish;
 Qishloq xo‘jaligi vazirligi huzuridagi Qishloq xo‘jaligida bilim va innovatsiyalar Milliy markazi (keyingi o‘rinlarda — Milliy markaz) binolari va infratuzilmasi obyektlarini, shuningdek, sinov va ko‘rgazma maydonchalari inshootlarini qurish, rekonstruksiya qilish va kapital ta’mirlashni amalga oshirish;
 Milliy markaz huzuridagi hududiy agroxizmatlar markazlarini bosqichma-bosqich tashkil etish hamda ularning moddiy-texnika bazasini zamonaviy texnik vositalar va texnologiyalar bilan rivojlantirish;
 qishloq xo‘jaligida bilim va innovatsiyalar tizimi faoliyatini xalqaro standartlar darajasida samarali tashkil etishga ko‘maklashish maqsadida xorijiy ekspertlar guruhini jalb etish;
 agroxizmatlar ko‘rsatish tartibini takomillashtirish maqsadida “raqamli axborot va maslahat xizmatlari” axborot tizimini ishlab chiqish va joriy etish;
 agrar sohadagi tadbirkorlik subyektlarining xizmat turlariga va innovatsion ishlanmalarga bo‘lgan ehtiyojlarini baholash;
 qishloq xo‘jaligi mahsulotlari eksportini yanada rivojlantirish maqsadida “daladan iste’molgacha” tamoyili asosida xalqaro standartlarni keng joriy etishga ko‘maklashish;
 qishloq xo‘jaligi mahsulotlari ishlab chiqaruvchilari uchun onlayn rejimida axborot-maslahat va agroxizmatlar ko‘rsatish tizimini yo‘lga qo‘yish hamda mahsulot yetishtirish bo‘yicha tavsiyalarni o‘zida qamrab olgan mobil platformalarni yaratish;
 agroxizmatlar ko‘rsatish jarayonini real vaqt rejimida masofadan videokuzatish, monitoring qilish hamda agroxizmatlar ko‘rsatishning sifati va tezkorligini baholash tizimini joriy etish;
 yetakchi xorijiy davlatlar bilan hamkorlikda qishloq xo‘jaligi ekinlarining o‘sishi va rivojlanishini, zararkunanda va kasalliklar bilan zararlanishini hamda ozuqa elementlariga bo‘lgan talabini sun’iy yo‘ldoshlarning (Sentinel, Aist va boshqalar) spektr tahlillari orqali o‘rganishni yo‘lga qo‘yish;
 davlat va xususiy mulkchilik, shuningdek, davlat-xususiy sheriklik shartlarida yuridik shaxs maqomiga ega bo‘lgan konsalting xizmatlarini tashkil etish bo‘yicha tashkiliy, moliyaviy va huquqiy jihatdan qo‘llab-quvvatlash tadbirlarini amalga oshirish;
 Milliy markaz va uning hududiy agroxizmatlar markazlari faoliyatiga agrar soha olimlari va malakali mutaxassislarni tizimli ravishda jalb etish, agroxizmatlar ko‘rsatuvchi mutaxassislarning ma’lumotlar bazasini yaratish va doimiy yangilab borish;
 ilmiy tadqiqotlar natijalarini tijoratlashtirish va transfer qilish bo‘yicha amaliy tajribaga ega bo‘lgan tashkilotlar bilan hamkorlikda o‘quv seminarlari va treninglar tashkil etish orqali Milliy markaz hamda uning hududiy agroxizmatlar markazlari mutaxassislari va maslahatchilarining malakasini oshirish.
 Konsepsiyani amalga oshirishdan quyidagi natijalar kutilmoqda:
 qishloq xo‘jaligi sohasi bilan bog‘liq ilmiy-tadqiqot tashkilotlari faoliyatini qamrab oluvchi yagona bilim va innovatsiyalar tizimi shakllantiriladi;
 qishloq xo‘jaligida bilim va innovatsiyalarga bo‘lgan ehtiyojdan kelib chiqib, oliy ta’lim muassasalari hamda agrotexnologiyalar texnikumlari faoliyati takomillashtiriladi;
 xorijiy tajribadan kelib chiqqan holda, Qishloq xo‘jaligi sohasi uchun kadrlarni tayyorlash, malakasini oshirish va ularni qayta tayyorlash tizimini samarali tashkil etish dasturi ishlab chiqiladi;
 Milliy markaz va uning hududiy agroxizmatlar markazlari uchun yetuk kadrlarni tayyorlash, ularning malakasini doimiy oshirib borish, qayta tayyorlash va faoliyatini sertifikatlash tizimi yaratiladi;
 global iqlim o‘zgarishini inobatga olgan holda suv tanqis mintaqalarda yer va suv resurslarini barqaror boshqarish bo‘yicha xalqaro sammit o‘tkaziladi hamda xalqaro ilmiy-tadqiqot markazi tashkil etiladi;
 Qishloq xo‘jaligida bilim va innovatsiyalar milliy markazi hududida Xitoy Xalq Respublikasi bilan hamkorlikda Yanlin agroinnovatsiya parki tashkil etiladi;
 ilmiy-tadqiqot muassasalari tomonidan yaratilgan intellektual mulkni xalqaro miqyosda himoya qilish va moliyaviy rag‘batlantirishning huquqiy asoslari takomillashtiriladi;
 axborot maslahat hamda xizmatlar tarmog‘ini rivojlantirish uchun Xalqaro ekspert kengashi (International Expert Board) tashkil etiladi;
 Qoraqalpog‘iston Respublikasi va viloyatlarda Qishloq xo‘jaligida bilim va innovatsiyalar Milliy markazi huzuridagi 100 dan ortiq xizmatlarni ko‘rsatish tizimi yo‘lga qo‘yiladi;
 qishloq xo‘jaligida bilim va innovatsiyalar markazlari faoliyatiga agrar soha olimlari va malakali mutaxassislarni tizimli ravishda jalb etish, agroxizmatlar ko‘rsatuvchi mutaxassislar to‘g‘risidagi ma’lumotlari bazasi yaratiladi va doimiy yangilab boriladi.
 1. Qishloq xo‘jaligida bilim va innovatsiyalar milliy markazi
 2. Paxta seleksiyasi, urug‘chiligi va yetishtirish agrotexnologiyalari ilmiy-tadqiqot instituti
 3. Don va dukkakli ekinlar ilmiy-tadqiqot instituti
 4. Sabzavot, poliz ekinlari va kartoshkachilik ilmiy-tadqiqot instituti
 5. Akademik M. Mirzayev nomidagi bog‘dorchilik, uzumchilik va vinochilik ilmiy-tadqiqot instituti
 6. O‘simliklar genetik resurslari ilmiy-tadqiqot instituti
 7. Sholichilik ilmiy-tadqiqot instituti
 8. Qoraqalpog‘iston dehqonchilik ilmiy-tadqiqot instituti
 9. Tuproqshunoslik va agrokimyo ilmiy-tadqiqot instituti
 10. Janubiy dehqonchilik ilmiy-tadqiqot instituti (Qashqadaryo viloyati)
 11. Lalmikor dehqonchilik ilmiy-tadqiqot instituti
 12. O‘simliklarni himoya qilish ilmiy-tadqiqot instituti
 13. Qishloq xo‘jaligi va oziq-ovqat sohasi iqtisodiyoti ilmiy-tadqiqot instituti
 14. Chorvachilik va parrandachilik ilmiy-tadqiqot instituti
 15. Veterinariya ilmiy-tadqiqot instituti (Samarqand viloyati)
 16. Qorako‘lchilik va cho‘l ekologiyasi ilmiy-tadqiqot instituti
 17. Buxoro cho‘l-yaylov ozuqabop o‘simliklari urug‘chiligi ilmiy-ishlab chiqarish markazi
 18. Irrigatsiya va suv muammolari ilmiy-tadqiqot instituti
 19. Don va sholi ilmiy-ishlab chiqarish birlashmasi (Qoraqalpog‘iston Respublikasi)
 20. Ozuqa ekinlar ilmiy tajriba stansiyasi
 21. Moyli va tolali ekinlar ilmiy tajriba stansiyasi
 1. 1-ilovaning 83-pozitsiyasi chiqarib tashlansin.
 2. 2-ilovada:
 quyidagi mazmundagi 81-pozitsiya bilan to‘ldirilsin:
 16-pozitsiya chiqarib tashlansin;
 25-pozitsiya quyidagi tahrirda bayon etilsin:
 quyidagi mazmundagi 391-pozitsiya bilan to‘ldirilsin:
 quyidagi mazmundagi 461-pozitsiya bilan to‘ldirilsin:
 quyidagi mazmundagi 581-pozitsiya bilan to‘ldirilsin:
 quyidagi mazmundagi 821-pozitsiya bilan to‘ldirilsin:
 88-pozitsiya quyidagi tahrirda bayon etilsin:
 106-pozitsiya chiqarib tashlansin.
 3. 3-ilovaning 23, 48, 101, 109-pozitsiyalari chiqarib tashlansin.
 4. 5-ilovaning 5, 26, 34-pozitsiyalari chiqarib tashlansin.